RESOLUCIÓN do 7 de abril de 2025, da Dirección Xeral de Formación Profesional, pola que se convocan probas e se ditan instrucións para o acceso e admisión do alumnado nas ensinanzas artísticas superiores da Comunidade Autónoma de Galicia para o curso 2025/26.
Consellería de Educación, Ciencia, Universidades e Formación Profesional — III. Outras disposicións — 22/04/2025

A Lei 1/2024, do 7 de xuño, pola que se regulan as ensinanzas artísticas superiores e se establece a organización e equivalencias das ensinanzas artísticas profesionais, dedica o capítulo III do título I ás ensinanzas artísticas superiores e sinala no artigo 7 os requisitos para o acceso aos estudos de grao en ensinanzas artísticas superiores. Segundo a súa disposición transitoria primeira, sobre a aplicabilidade da organización das ensinanzas artísticas superiores prevista na Lei orgánica 2/2006, do 3 de maio, de educación, en canto non se leve a cabo o desenvolvemento regulamentario relativo á ordenación das ensinanzas previsto no artigo 6.3, seguirá sendo de aplicación o previsto nos artigos 54, 55, 56 e 57 da Lei orgánica 2/2006, do 3 de maio, de educación, con relación á organización de estudos superiores de música e de danza, ás ensinanzas de arte dramática, ás ensinanzas de conservación e restauración de bens culturais e aos estudos superiores de artes plásticas e deseño, así como na normativa de desenvolvemento. En atención a esta normativa, o acceso aos estudos de grao nas ensinanzas artísticas superiores está condicionado ao cumprimento do requisito de titulación e a ter superada unha proba específica de acceso para a ensinanza artística superior correspondente, regulada polas administracións educativas competentes.
Así mesmo, os requisitos de acceso aos estudos de grao en ensinanzas artísticas superiores sinálanse nos decretos que establecen os respectivos plans de estudos das ensinanzas artísticas superiores en Galicia. O Decreto 179/2015, do 29 de outubro, establece o plan de estudos das ensinanzas artísticas superiores de Arte Dramática na Comunidade Autónoma de Galicia. O Decreto 174/2015, do 29 de outubro, establece o plan de estudos das ensinanzas artísticas superiores de Conservación e Restauración de Bens Culturais, nas especialidades de bens arqueolóxicos, escultura e pintura, na Comunidade Autónoma de Galicia. O Decreto 172/2015, do 29 de outubro, establece o plan de estudos das ensinanzas artísticas superiores de Deseño na Comunidade Autónoma de Galicia, e o Decreto 41/2023, do 20 de abril, polo que se modifica o Decreto 172/2015, do 29 de outubro, establece novos itinerarios. O Decreto 163/2015, do 29 de outubro, establece o plan de estudos das ensinanzas artísticas superiores de Música, nas especialidades de composición, interpretación, musicoloxía e pedagoxía, na Comunidade Autónoma de Galicia, e o Decreto 171/2016, do 24 de novembro, establece o plan de estudos das ensinanzas artísticas superiores de Música, nas especialidades de dirección e produción e xestión, e amplía os anexos do plan de estudos correspondente á especialidade de interpretación, establecido no Decreto 163/2015, do 29 de outubro, mediante a incorporación de novos itinerarios. Así mesmo, os anteditos decretos establecen que a consellería competente en materia de educación, a través da dirección xeral correspondente, convocará, organizará, desenvolverá e avaliará, con carácter anual, unha proba específica de acceso a estes estudos superiores.
As ordes do 21 de novembro de 2016 polas que se regulan as ordenacións das distintas ensinanzas artísticas superiores de Arte Dramática, de Conservación e Restauración de Bens Culturais, de Deseño e de Música na Comunidade Autónoma de Galicia, en desenvolvemento dos seus decretos correspondentes, abordan nos seus artigos 3, 4, 5, 7, 8 e 9, respectivamente, os requisitos xerais para o acceso, a proba específica de acceso, as características desta proba específica, a convocatoria das probas de acceso, o acceso para aspirantes con discapacidade e o acceso para deportistas de alto rendemento e/ou nivel.
En aplicación do indicado no punto oito da disposición derradeira segunda da Lei 1/2024, do 7 de xuño, suprímese o artigo 69.5 da Lei orgánica 2/2006, do 3 de maio, polo que, en atención ao indicado na disposición transitoria quinta da Lei 1/2024, do 7 de xuño, quedan sen efecto os artigos 3.2 e 6 no relativo á proba que substitúe o requisito de titulación, das ordes do 21 de novembro de 2016 polas que se regulan as ordenacións das distintas ensinanzas artísticas superiores de Arte Dramática, de Conservación e Restauración de Bens Culturais, de Deseño e de Música na Comunidade Autónoma de Galicia. Segundo o indicado no artigo 7.3 da Lei 1/2024, do 7 de xuño, só se considera a realización dunha proba, de maneira excepcional, para as persoas que manifesten unha competencia ou precocidade extraordinaria na disciplina artística correspondente, que ata que non exista unha nova disposición regulamentaria, afecta só o caso de menores de idade a partir de 16 anos que opten ao acceso ás ensinanzas artísticas superiores de música e de danza.
Por outra banda, o Decreto 89/2013, do 13 de xuño, modificado polo Decreto 163/2024, do 24 de xuño, fixa os prezos públicos correspondentes aos estudos conducentes á obtención dos títulos oficiais nas ensinanzas de música e artes escénicas, de idiomas, deportivas, de conservación e restauración de bens culturais e nos estudos superiores de deseño. Así mesmo, a instrución conxunta da Axencia Tributaria de Galicia e da Dirección Xeral de Educación, Formación Profesional e Innovación Educativa sobre a aplicación de prezos públicos nas ensinanzas de réxime especial, do 5 de xuño de 2015, establece o procedemento para a xestión do establecido no amentado Decreto 89/2013, do 13 de xuño.
Por todo o exposto, en virtude das atribucións que lle foron conferidas a esta dirección xeral polo Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional,
Primeiro.
Obxecto
1. A presente resolución ten por obxecto convocar as probas de acceso aos estudos de grao en ensinanzas artísticas superiores da Comunidade Autónoma de Galicia para o curso 2025/26 e ditar instrucións sobre os aspectos organizativos e o desenvolvemento do procedemento.
2. Para o efecto de cumprir o punto anterior, dítanse as instrucións xerais, desígnanse os tribunais e publícanse os calendarios específicos para cada ensinanza artística superior nos seguintes anexos:
a) Anexo I: Ensinanzas artísticas superiores de Arte Dramática.
b) Anexo II: Ensinanzas artísticas superiores de Conservación e Restauración de Bens Culturais.
c) Anexo III: Ensinanzas artísticas superiores de Deseño.
d) Anexo IV: Ensinanzas artísticas superiores de Música.
3. A oferta de prazas en cada centro de ensinanzas artísticas superiores será publicada a través do portal educativo (https://www.edu.xunta.gal) e dos taboleiros e páxinas web dos centros educativos correspondentes.
Segundo.
Condicións das persoas aspirantes
1. Para acceder aos estudos de grao en ensinanzas artísticas superiores será preciso reunir os requisitos seguintes, conforme o establecido no artigo 7 da Lei 1/2024, do 7 de xuño:
a) Estar en posesión do título de bacharelato, ou dun título de ensinanzas artísticas superiores, título universitario ou título de técnico superior, ou dun título declarado equivalente ou homologado aos ditos títulos, ou ter superado a proba de acceso á universidade para maiores de 25 anos.
b) Ter superado unha proba específica de acceso á disciplina correspondente, en que se deberá demostrar que se posúen os coñecementos, capacidades, habilidades e aptitudes necesarias para cursar con aproveitamento as ensinanzas.
A proba de acceso levarase a cabo para cada especialidade e itinerario, cando proceda, axustándose ao disposto no artigo 5 das ordes do 21 de novembro de 2016, das ensinanzas artísticas superiores correspondentes.
2. Situacións específicas de alumnado que cursa bacharelato:
a) Aquelas persoas que desexen realizar a proba específica de acceso e teñan pendente algunha das materias do bacharelato poderán inscribirse no procedemento de acceso e admisión e realizar a devandita proba. No caso de superala, poderán optar á asignación da praza solicitada, unha vez acrediten estar en condicións para a obtención do título de bacharelato antes da adxudicación das prazas na ensinanza artística superior correspondente.
b) As persoas que estean pendentes do procedemento de revisión no centro, ou de resolución do Departamento Territorial da Consellería de Educación, Ciencia, Universidades e Formación Profesional, ao respecto de reclamacións das cualificacións de materias de segundo curso de bacharelato ou das cualificacións nas materias pendentes de primeiro curso de bacharelato, deberán presentar, igualmente, a solicitude de inscrición para o acceso e admisión ás ensinanzas artísticas superiores no prazo establecido na presente resolución. De permitir o resultado da reclamación a obtención do título de bacharelato, a persoa aspirante poderá optar á asignación de praza, sempre que supere a proba específica e achegue a documentación acreditativa de ter solicitado o devandito título con anterioridade á adxudicación das prazas na ensinanza artística superior correspondente.
3. Acceso para aspirantes con discapacidade:
a) En cada centro de ensinanzas artísticas superiores da Comunidade Autónoma de Galicia reservarase un 10 % das prazas ofertadas en cada especialidade e itinerario, de ser o caso, para as persoas aspirantes que superen a proba específica de acceso e que acrediten o recoñecemento oficial dun grao de discapacidade igual ou superior ao 33 %. As prazas reservadas para estas persoas aspirantes que non poidan ser adxudicadas serán ofrecidas ás demais persoas aspirantes pola orde que lles corresponda.
b) As persoas aspirantes que presenten algunha discapacidade poderán requirir a adaptación para a realización das probas de acceso, de acordo co establecido no artigo 8 das ordes do 21 de novembro de 2016, das ensinanzas artísticas superiores correspondentes. Para tal efecto, as persoas aspirantes deberán presentar no prazo de inscrición a documentación que acredite oficialmente a súa discapacidade e unha solicitude de adaptación dos medios e das condicións de realización da proba de acceso que corresponda.
c) Correspóndelle ao tribunal encargado da organización, realización e cualificación de cada proba adoptar as medidas precisas e adaptar os medios e as condicións de realización da proba, co obxecto de permitir que as persoas aspirantes con discapacidade poidan realizar a proba correspondente en condicións de igualdade co resto de aspirantes.
4. Acceso para deportistas de alto rendemento e/ou nivel: en cada centro da Comunidade Autónoma de Galicia en que se impartan ensinanzas artísticas superiores reservaranse adicionalmente as prazas necesarias en cada especialidade para o acceso das persoas aspirantes coa condición de deportista galego de alto nivel e/ou rendemento que reúnan os requisitos académicos establecidos, conforme o indicado no artigo 9 das ordes do 21 de novembro de 2016, das ensinanzas artísticas superiores correspondentes.
5. Acceso directo para persoas en posesión do título de técnico superior de Artes Plásticas e Deseño nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño:
a) Poderá acceder ás ensinanzas artísticas superiores de Conservación e Restauración de Bens Culturais e ás ensinanzas artísticas superiores de Deseño, sen necesidade de realizar a proba específica de acceso, quen estea en posesión dun título de Técnico Superior de Artes Plásticas e Deseño.
b) As persoas aspirantes que opten polo acceso directo deberán formalizar, igualmente, a súa inscrición no proceso de acceso e admisión, segundo o procedemento e calendario establecidos nesta resolución.
c) No caso de que a persoa aspirante estea pendente da avaliación do proxecto final ou da avaliación final de ciclo, para a obtención dun título de técnico superior de Artes Plásticas e Deseño na convocatoria de xuño do ano académico 2024/25 e, en consecuencia, non dispoña do título antes de finalizar o prazo de inscrición, deberá formalizar a súa inscrición para o acceso e a admisión segundo o calendario establecido nesta resolución para a ensinanza artística superior correspondente, e deberá presentar no centro de inscrición, con anterioridade á adxudicación das prazas na ensinanza artística superior concreta, a documentación acreditativa de ter solicitado o devandito título.
6. Acceso para as persoas aspirantes ás ensinanzas artísticas superiores de Música menores de idade a partir de 16 anos que manifesten precocidade: as persoas aspirantes nesta situación poderán acceder aos estudos de grao en ensinanzas artísticas superiores de Música sempre que acrediten ter acadado o desenvolvemento das competencias clave previsto ao finalizar o bacharelato, conforme o previsto no capítulo IV do título I da Lei orgánica 2/2006, do 3 de maio, e na normativa de desenvolvemento, segundo o disposto no artigo 7.3 da Lei 1/2024, do 7 de xuño.
As persoas aspirantes que cumpran esta condición deberán facelo constar na súa inscrición e solicitar a realización da correspondente proba acreditativa. Para estes efectos, esta proba será convocada coa debida antelación.
Terceiro.
Forma e prazo de presentación de solicitudes
1. Prazo de inscrición: o prazo de presentación das solicitudes comprenderá desde o día seguinte ao da publicación desta resolución no
Diario Oficial de Galicia
ata as datas especificadas a seguir:
• Nas ensinanzas artísticas superiores de Arte Dramática, o prazo rematará o 16 de xuño de 2025.
• Nas ensinanzas artísticas superiores de Conservación e Restauración de Bens Culturais, o prazo rematará o 6 de xuño de 2025.
• Nas ensinanzas artísticas superiores de Deseño, o prazo rematará o 6 de xuño de 2025.
• Nas ensinanzas artísticas superiores de Música, o prazo rematará o 23 de maio de 2025.
2. Solicitudes de inscrición:
a) Con carácter xeral, as solicitudes cubriranse de xeito telemático a través do formulario dispoñible en https://www.edu.xunta.gal/eas e empregando o certificado dixital ou sistema de usuario e clave Chave365 (https://sede.xunta.gal/chave365). As persoas solicitantes que non posúan nacionalidade española e non dispoñan de documento nacional de identidade (DNI) ou número de identidade estranxeiro (NIE) deberán acceder ao formulario de inscrición directamente nas secretarías dos centros ou na páxina web da Consellería de Educación, Ciencia, Universidades e Formación Profesional (https://www.edu.xunta.gal/).
b) Esta solicitude de inscrición será única e vinculante para o curso 2025/26, sen posibilidade de modificación unha vez rematado o prazo de inscrición establecido na presente resolución.
c) No caso das ensinanzas artísticas superiores de Deseño, na solicitude de inscrición deberase indicar a especialidade, e itinerario cando proceda, que se desexa cursar, así como a escola de arte e superior de deseño a que se aspira acceder, por orde de preferencia ata un máximo de catro opcións. Igualmente, as persoas aspirantes deberán sinalar nesta solicitude o centro educativo en que se seleccione realizar as probas específicas.
d) No caso das ensinanzas artísticas superiores de Música, na solicitude de inscrición deberase indicar a especialidade, e itinerario cando proceda, que se desexa cursar, así como o conservatorio ao que se aspira acceder, por orde de preferencia. Con independencia do centro de entrega da documentación para a inscrición, as probas específicas para cada especialidade e itinerario terán lugar nos centros detallados no anexo IV da presente resolución.
3. Formalización da solicitude de inscrición: para completar o proceso de inscrición, as persoas interesadas deberán presentar a súa solicitude, xunto coa documentación requirida en cada caso, no prazo establecido no punto 1 deste ordinal nos lugares seguintes:
• Para o acceso ás ensinanzas artísticas superiores de Arte Dramática, ás ensinanzas artísticas superiores de Conservación e Restauración de Bens Culturais e ás ensinanzas artísticas superiores de Deseño, as persoas solicitantes deberán dirixirse á secretaría do centro de ensinanzas artísticas superiores en que soliciten realizar a proba específica de acceso. As persoas solicitantes que opten pola quenda de acceso directo ás ensinanzas artísticas superiores de Conservación e Restauración de Bens Culturais e ás ensinanzas artísticas superiores de Deseño deberán dirixirse ás secretarías dos centros sinalados na súa solicitude de inscrición como primeira opción para cursar estudos.
• Para o acceso ás ensinanzas artísticas superiores de Música, as persoas solicitantes deberán dirixirse á secretaría do centro sinalado na súa solicitude de inscrición como primeira opción para cursar estudos.
4. Os centros deberán expor nos seus taboleiros de anuncios e nas súas páxinas web a normativa reguladora de admisión do alumnado, así como o número de prazas ofertadas en cada especialidade e itinerario, cando corresponda, e os calendarios do procedemento de acceso e admisión.
5. As persoas aspirantes poderán presentar renuncia á súa participación neste procedemento en calquera das súas fases no centro en que formalicen a súa solicitude de inscrición ou polos medios telemáticos habilitados para o efecto.
Cuarto.
Documentación
As persoas solicitantes deberán achegar no prazo de inscrición xunto coa solicitude a seguinte documentación:
a) Copia de DNI, NIE ou pasaporte.
b) Xustificante do aboamento dos prezos públicos segundo o Decreto 89/2013, do 13 de xuño, consonte a un destes modelos oficiais, xunto cos certificados de exención ou redución correspondente, cando proceda:
– Modelo E (autocopiativo en papel facilitado nas secretarías dos centros).
– Modelo AI.
– Modelos 730 e 731, xerados electronicamente no portal da internet da Axencia Tributaria de Galicia (https://ovt.atriga.gal).
O pagamento dos prezos públicos correspondentes ás probas de acceso non poderá ser fraccionado.
c) Documentación xustificativa do requisito de titulación. As persoas solicitantes deberán presentar ao menos un dos seguintes documentos:
• Título de bacharelato.
• Título de ensinanzas artísticas superiores.
• Título universitario.
• Título de técnico superior.
• Título declarado equivalente ou homologado aos anteriores títulos.
• Certificación de ter superado a proba de acceso á universidade para maiores de 25 anos.
• Certificación académica do bacharelato con indicación de materias pendentes.
d) Documentación específica, segundo corresponda:
• Documento acreditativo do grao de discapacidade e solicitude de adaptación dos medios e condicións de realización da proba de acceso que corresponda.
• Documento acreditativo da condición de deportista galego de alto nivel e/ou rendemento.
• Título de técnico superior de Artes Plásticas e Deseño ou documento que acredite o aboamento do depósito do correspondente título, ademais de certificación académica, con expresión da nota media do expediente nos termos indicados nos anexos II e III desta resolución, segundo corresponda, só para persoas aspirantes que opten pola quenda de acceso directo nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño.
• Título profesional de música ou documento que acredite o aboamento do depósito do correspondente título, ademais de certificación académica, con indicación da nota media do expediente nos termos indicados no anexo IV desta resolución, só para persoas aspirantes ao acceso nas ensinanzas artísticas superiores de Música.
Quinto.
Publicación das listaxes
1. Concluído o prazo de presentación de solicitudes de inscrición no proceso de acceso e admisión previsto para cada ensinanza artística superior, publicarase a relación provisional de persoas inscritas admitidas e excluídas, con expresión neste último caso das causas que motivaron a exclusión, e lugar de realización da proba específica. As devanditas listaxes exporanse nos taboleiros de anuncios de cada centro, así como na páxina web da Consellería de Educación, Ciencia, Universidades e Formación Profesional (https://www.edu.xunta.gal/).
2. As persoas interesadas disporán dun prazo de reclamación de dous días tras a publicación da listaxe provisional para emendar as causas que motivaron a súa exclusión. Esta reclamación presentarase no mesmo centro onde se realizou a entrega da solicitude de inscrición e irá dirixida á Dirección Xeral de Formación Profesional. As alegacións entenderanse resoltas e notificadas para todos os efectos coa publicación da listaxe definitiva de persoas admitidas e excluídas na páxina web da Consellería de Educación, Ciencia, Universidades e Formación Profesional (https://www.edu.xunta.gal/).
3. A listaxe definitiva de persoas admitidas e excluídas para a realización das probas farase pública nos taboleiros de anuncios de cada centro, así como na páxina web da Consellería de Educación, Ciencia, Universidades e Formación Profesional (https://www.edu.xunta.gal/), nas datas especificadas no anexo correspondente desta resolución para cada ensinanza artística superior.
4. Ao abeiro da Lei orgánica 3/2018, do 5 de decembro, de protección de datos persoais e garantía dos dereitos dixitais, para os efectos de publicación das listaxes provisionais e definitivas de cualificacións e de adxudicacións empregaranse os taboleiros de anuncios do interior dos recintos escolares sen visibilidade desde o exterior dos centros de ensinanzas artísticas superiores, así como a páxina web da Consellería de Educación, Ciencia, Universidades e Formación Profesional (https://www.edu.xunta.gal/), respectando o disposto na disposición adicional sétima da citada lei orgánica.
Sexto.
Tribunais
1. Os membros dos tribunais encargados da organización, realización, avaliación e cualificación da proba específica de acceso ás ensinanzas artísticas superiores son os designados no anexo correspondente desta resolución para cada ensinanza artística superior.
2. As direccións dos centros garantirán a actuación destes tribunais e organizarán a distribución horaria e de espazos de ocupación do tribunal que actúe nas probas correspondentes. Asemade, as direccións dos centros poderán designar o persoal docente necesario para o correcto desenvolvemento das probas específicas en cada centro educativo.
3. As direccións dos centros remitirán á Dirección Xeral de Formación Profesional a documentación relativa ao procedemento de acceso nos prazos establecidos nesta resolución.
Sétimo.
Desenvolvemento das probas de acceso
As probas específicas de acceso ás ensinanzas artísticas superiores terán lugar nos centros de ensinanzas artísticas superiores de Galicia, segundo o calendario que figura nos anexos desta resolución e de acordo co establecido no artigo 5 das ordes do 21 de novembro de 2016, das ensinanzas artísticas superiores correspondentes.
Oitavo.
Adxudicacións
As vacantes existentes adxudicaranse atendendo á orde de prelación resultante das cualificacións finais obtidas polas persoas aspirantes, segundo o indicado no anexo correspondente para cada ensinanza artística superior.
As opcións consignadas na solicitude de inscrición no procedemento de acceso e admisión serán vinculantes para a asignación de prazas e non poderán ser modificadas.
Noveno.
Matrícula
1. A superación da proba específica de acceso ás ensinanzas artísticas superiores faculta, unicamente, para matricularse no ano académico e na especialidade para a que a proba específica fose convocada e realizada, en calquera dos centros do Estado nos que se cursen estas ensinanzas, sen prexuízo da dispoñibilidade de prazas, de conformidade co establecido no artigo 4 das ordes do 21 de novembro de 2016, das ensinanzas artísticas superiores correspondentes.
2. As persoas aspirantes que obteñan praza deberán formalizar a súa matrícula nos prazos sinalados no anexo correspondente á ensinanza artística superior a que accedan, agás nas excepcións previstas no anexo III para as ensinanzas artísticas superiores de Deseño. A non formalización da matrícula no prazo establecido, de conformidade coas indicacións específicas recollidas no anexo correspondente para cada ensinanza, implicará a perda do dereito á praza adxudicada.
3. Para formalizar a matrícula, as persoas interesadas dirixiranse aos centros de adxudicación, onde se lles facilitarán as instrucións e os modelos para o efecto.
4. Os centros de ensinanzas artísticas superiores de Galicia remitirán, nos prazos indicados nos anexos desta resolución, á Dirección Xeral de Formación Profesional a listaxe de alumnado matriculado en cada especialidade e itinerario, así como a relación de prazas vacantes, por especialidade e itinerario, e o calendario de matrícula e realización no caso de que tivesen lugar probas extraordinarias no mes de setembro. De existiren prazas vacantes nas distintas especialidades e itinerarios, publicaranse nos taboleiros de anuncios dos respectivos centros e nas súas páxinas web, con indicación das quendas nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño.
5. A posta en marcha de cada especialidade estará condicionada á existencia dun mínimo de alumnado admitido, sen se cuantificar, para estes efectos, o alumnado repetidor.
Décimo.
Reclamacións
1. As persoas aspirantes poderán reclamar contra a cualificación da proba específica de acceso, de acordo co establecido na Orde do 21 de novembro de 2016, da ensinanza artística superior correspondente, perante a dirección do centro en que a persoa aspirante realizase a proba, no prazo de dous días contados a partir do día seguinte ao da comunicación da cualificación provisional. A dirección do centro, logo de recibido o informe do tribunal avaliador correspondente, emitirá resolución motivada ao respecto.
2. Contra a resolución emitida en resposta á reclamación contra a cualificación da proba específica de acceso, a persoa interesada poderá presentar recurso de alzada perante a dirección territorial correspondente da Consellería de Educación, Ciencia, Universidades e Formación Profesional, no prazo máximo dun mes a partir da súa notificación. No caso de que o recurso se presente a través do centro, a dirección tramitarao, xunto coa documentación correspondente nun prazo non superior a 48 horas. A resolución da dirección territorial porá fin á vía administrativa.
Undécimo.
Información básica sobre protección de datos persoais
Os datos persoais solicitados neste procedemento serán tratados na súa condición de responsable pola Xunta de Galicia, Consellería de Educación, Ciencia, Universidades e Formación Profesional, coas finalidades de levar a cabo a tramitación administrativa que derive da xestión deste procedemento e a actualización da información e contidos da Carpeta cidadá.
O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida na ficha do procedemento incluída na Guía de procedementos e servizos e nas referencias recollidas en https://www.xunta.gal/informacion-xeral-proteccion-datos
As persoas interesadas poderán acceder, rectificar e suprimir os seus datos, así como exercer outros dereitos ou retirar o seu consentimento, a través da sede electrónica da Xunta de Galicia ou, presencialmente, nos lugares e nos rexistros establecidos na normativa reguladora do procedemento administrativo común, segundo se explicita na información adicional recollida en https://www.xunta.gal/proteccion-datos-persoais
Santiago de Compostela, 7 de abril de 2025